## Zakon o javnim cestama

### NN 100/1996 (28.11.1996.), Zakon o javnim cestama

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O JAVNIM CESTAMA**

Proglašavam Zakon o javnim cestama, koji je donio Zastupnički dom Sabora
Republike Hrvatske na sjednici 14. studenog 1996.

Broj: 01-96-1999/1
Zagreb, 21. studenog 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O JAVNIM CESTAMA**

I. OPĆE ODREDBE

Članak 1.

Ovim se Zakonom uređuje pravni položaj javnih cesta, građenje i održavanje
javnih cesta, mjere za zaštitu javnih cesta i prometa, koncesije, upravljanje,
financiranje i nadzor javnih cesta.

Članak 2.

Javna cesta je dobro od interesa za Republiku Hrvatsku i u općoj je
uporabi.

Na javnim se cestama ne može stjecati pravo vlasništva niti druga stvarna
prava po bilo kojoj osnovi.

Članak 3.

Javnu cestu čine:

- cestovna građevina (posteljica, donji stroj kolnika, kolnička konstrukcija,
most, vijadukt, podvožnjak, nadvožnjak, propust, tunel, galerija, potporni
i obložni zid, pothodnik i nathodnik),

- građevine za odvodnju ceste i pročišćavanje vode,

- zemljišni pojas s obiju strana ceste potreban za nesmetano održavanje
ceste širine prema projektu ceste, a najmanje jedan metar računajući od
crte koja spaja krajnje točke poprečnog presjeka ceste,

- cestovno zemljište u površini koju čine površina zemljišta na kojoj
je izgrađena cestovna građevina, površina zemljišnog pojasa te površina
zemljišta na kojima su izgrađeni objekti za potrebe održavanja ceste i
pružanja usluga vozačima i putnicima predviđeni projektom ceste (cestarske
kuće, stacionari, skladišta, odlagališta, benzinske postaje, servisi, parkirališta,
odmorišta itd.),

- građevina na cestovnom zemljištu,

- stabilni mjerni objekti i uređaji za nadzor vozila,

- priključci na javnu cestu izgrađeni na cestovnom zemljištu,

- prometni znakovi i uređaji za nadzor i sigurno vođenje prometa i oprema
ceste (prometni znakovi, svjetlosni uređaji, telekomunikacijski stabilni
uređaji, instalacije i rasvjeta u funkciji prometa, cestovne značke, detektori-brojači
prometa, instalacije, uređaji i oprema u tunelima, oprema parkirališta,
odmorišta i slično),

- građevine i oprema za zaštitu ceste, prometa i okoliša (snjegobrani,
vjetrobrani, zaštita od osulina i nanosa, zaštitne i sigurnosne ograde,
zaštita od buke i drugih štetnih utjecaja na okoliš i slično).

Članak 4.

Javne ceste u smislu ovoga Zakona jesu ceste koje se ovisno o njihovom
društvenom, prometnom i gospodarskom značenju razvrstavaju u jednu od sljedeće
tri skupine:

1. javne ceste koje povezuju cjelokupni teritorij Republike Hrvatske
i povezuju ga s mrežom glavnih europskih cesta (u daljnjem tekstu: državne
ceste),

2. javne ceste koje povezuju područje jedne ili više županija (u daljnjem
tekstu: županijske ceste),

3. javne ceste koje povezuju područje grada i/ili općine (u daljnjem
tekstu: lokalne ceste).

Članak 5.

Javne ceste iz članka 4. ovoga Zakona razvrstavaju se na temelju mjerila
koje donosi Vlada Republike Hrvatske (u daljnjem tekstu: Vlada).

Akt o razvrstavanju javnih cesta kojim se određuju državne, županijske
i lokalne ceste donosi ministar pomorstva prometa i veza (u daljnjem tekstu:
ministar) i objavljuje se u "Narodnim novinama".

Članak 6.

Hrvatska uprava za ceste (u daljnjem tekstu: Uprava za ceste), županijske
uprave za ceste, odnosno korisnik koncesije, dužan je nadoknaditi štetu
korisniku javne ceste, ako je šteta prouzrokovana stanjem javne ceste.

II. GRAĐENJE I ODRŽAVANJE
JAVNIH CESTA

***1. Planski temelji***

Članak 7.

Strategiju razvitka javnih cesta (u daljnjem tekstu: Strategija) donosi
Zastupnički dom Sabora Republike Hrvatske na prijedlog Vlade.

Strategija sadrži:

- analizu stanja državnih, županijski i lokalnih cesta i potrebe razvitka
javnih cesta,

- temeljna mjerila za građenje županijskih i lokalnih cesta i prijedlog
prednosti građenja državnih i županijskih cesta,

- potrebe održavanja postojećih javnih cesta, načela održavanja županijskih
i lokalnih cesta i prijedlog prednosti održavanja državnih cesta.

Članak 8.

Prednost u građenju i održavanju državnih cesta i potrebe razvitka javnih
cesta utvrđena Strategijom mora se temeljiti na prostornim, prometnim,
tehničkim, ekološkim, demografskim i gospodarskim analizama, sa gospodarski
opravdanim prometno-tehničkim rješenjima radi povećanja sigurnosti i protočnosti
prometa.

Članak 9.

Program građenja i održavanja javnih cesta na prijedlog Ministarstva
pomorstva, prometa i veza (u daljnjem tekstu: Ministarstvo) donosi Vlada
za razdoblje od četiri godine u skladu sa Strategijom.

Članak 10.

Građenje i održavanje javnih cesta utvrđuje se godišnjim planom.

Godišnji plan iz stavka 1. ovoga članka za državne ceste donosi Uprava
za ceste, a za županijske i lokalne ceste donosi županijska uprava za ceste.

Godišnji planovi iz ovoga članka donose se u skladu s propisanim postupkom
i rokovima izradbe i donošenja državnog proračuna i proračuna županija
i moraju biti usuglašeni s programom iz članka 9. ovoga Zakona.

***2. Građenje javnih cesta***

Članak 11.

Poslovi građenja javnih cesta u smislu ovoga Zakona jesu:

- programiranje i planiranje razvitka javnih cesta,

- projektirarnje sa istražnim radovima,

- stručna ocjena studija i projekata,

- otkup zemljišta i objekata,

- ustupanje radova građenja,

- organizacija stručnog nadzora i kontrole građenja,

- organizacija tehničkog pregleda i primopredaja javne ceste te dijelova
javne ceste i objekata na korištenje i održavanje.

Članak 12.

Prije izdavanja lokacijske dozvole za građenje i rekonstrukciju javne
ceste Ministarstvo izdaje posebne uvjete kada se radi o državnoj cesti,
odnosno nadležni županijski ured kada se radi o županijskoj i lokalnoj
cesti.

Ministarstvo, prije izdavanja dozvole iz stavka 1. ovoga članka, pribavit
će mišljenje Ministarstva unutarnjih poslova kada se radi o građenju i
rekonstrukciji državne ceste, a nadležni županijski ured pribavit će mišljenje
mjesno nadležne policijske uprave kada se radi o županijskoj i lokalnoj
cesti.

Članak 13.

Ako se uz građenje javne ceste predviđa i građenje komunalnih, vodoprivrednih
ili drugih objekata unutar cestovnog zemljišta, tehnička dokumentacija
mora obuhvatiti i te objekte i radove koji će se izvesti na površini, odnosno
ispod ili iznad površine ceste.

Troškove izrade tehničke dokumentacije i građenja objekata iz stavka
1. ovoga članka snosi investitor komunalnih, vodoprivrednih ili drugih
objekata.

Prava i obveze investitora komunalnih, vodoprivrednih ili drugih objekata
utvrđuju se ugovorom između investitora i Uprave za ceste, odnosno županijske
uprave za ceste.

Ako se građenjem ili rekonstrukcijom javne ceste zadire u komunalne,
vodoprivredne ili druge objekte, troškove izrade tehničke dokumentacije,
građenja ili rekonstrukcije tih objekata snosi investitor javne ceste.

***3. Održavanje javnih cesta***

Članak 14.

Poslovi održavanja javnih cesta u smislu ovoga Zakona jesu:

- planiranje održavanja i mjera zaštite javnih cesta i prometa na njima,

- redovno i izvanredno održavanje javnih cesta,

- ustupanje radova redovnog i izvanrednog održavanja javnih cesta,

- planiranje, stručni nadzor i kontrola izvođenja radova održavanja
javnih cesta,

- odlučivanje o korištenju cestovnog zemljišta i obavljanju pratećih
djelatnosti na javnim cestama,

- osiguranje uklanjanja oštećenih i napuštenih vozila i drugih stvari
s javne ceste,

- ophodnja, obavješćivanje javnosti o stanju prohodnosti javnih cesta,
izvanrednim događajima na njima i o meteorološkim uvjetima značajnim za
sigurno odvijanje prometa,

- vođenje podataka o javnim cestama.

Radovi izvanrednog održavanja javnih cesta mogu se izvoditi samo na
temelju tehničke dokumentacije.

Popis poslova redovnog i izvanrednog održavanja, opseg pojedinih radova
i rokovi izvođenja tih radova, podaci o javnim cestama o kojima se vodi
evidencija i način vođenja tih podataka propisuje ministar.

Ovlašćuje se ministar da propisima iz stavka 3. ovoga članka propiše
i prekršaje te odredi novčane kazne za te prekršaje.

Članak 15.

Dio javne ceste koja prolazi kroz naselje održava se kao sastavni dio
te javne ceste osim:

- sustava za odvodnju,

- javne rasvjete,

- zelene površine,

- pothodnika i nadhodnika u funkciji pješačkog prometa,

- biciklističke i pješačke staze,

- tramvajske, odnosno željezničke pruge,

- čišćenja javnih cesta osim čišćenja snijega.

Slivnici uz javnu cestu u naselju koji nisu vezani na mjesnu kanalizacijsku
mrežu, te zamjena i popravak slivničkih rešetki i poklopaca revizijskih
okana na kolniku javne ceste, održavaju se kao sastavni dio te javne ceste.

Članak 16.

Željezničko-cestovni prijelaz na dvije razine se u cjelosti održava
kao javna cesta u dijelu koji se nalazi iznad željezničke pruge, a samo
kolnik i cestovne instalacije kada se javna cesta nalazi ispod željezničke
pruge.

***4. Gospodarenje autocestama i objektima s naplatom***

Članak 17.

Poslovi gospodarenja autocestama i cestovnim građevinama za čiju se
uporabu plaća cestarina (u daljnjem tekstu: objekti s naplatom) u smislu
ovoga Zakona jesu:

- građenje autocesta i objekata s naplatom,

- redovno i izvanredno održavanje autocesta i objekata s naplatom,

- izrada stručnih podloga za pripremu i dodjelu koncesije,

- davanje u zakup pratećih objekata ili lokacija za pružanje usluga
korisnicima autocesta,

- nadzor nad korištenjem i gospodarenjem autocesta i objekata s naplatom,

- stručni i tehnički nadzor nad građenjem autoceste i objekta s naplatom.

***5. Ustupanje radova***

Članak 18.

Uprava za ceste i županijske uprave za ceste izravno ne izvode radove
građenja, rekonstrukcije i održavanja javnih cesta.

Iznimno od odredbe stavka 1. ovoga članka Uprava za ceste može izravno
izvoditi radove održavanja autocesta i objekata s naplatom.

Izvođenje radova građenja, rekonstrukcije i održavanja javnih cesta
Uprava za ceste i županijske uprave za ceste ustupaju sukladno propisima
o postupku nabave robe i usluga te ustupanja radova koji se plaćaju sredstvima
državnog proračuna.

Izvođenje radova građenja, rekonstrukcije i održavanja javnih cesta
smije se ustupiti samo pravnoj ili fizičkoj osobi specijaliziranoj i opremljenoj
za te poslove.

***6. Imovinskopravni odnosi***

Članak 19.

Građenje i održavanje javnih cesta u interesu je Republike Hrvatske.

Ako ovim Zakonom nije drukčije određeno na postupak izvlaštenja nekretnina
radi građenja i održavanja javnih cesta primjenjuje se Zakon o izvlaštenju
("Narodne novine", br. 9/94. i 35/94.).

Vlasnik izvlaštene nekretnine radi građenja i održavanja javnih cesta
ima pravo na naknadu, a može mu se umjesto naknade dati u vlasništvo druga
odgovarajuća nekretnina u vlasništvu Republike Hrvatske.

Iznimno od odredbe stavka 1. ovoga članka vlasniku izvlaštene stambene
ili poslovne zgrade daje se u vlasništvo druga odgovarajuća nekretnina
iste namjene odnosno vrijednosti.

Ako je vlasnik izvlaštenog zemljišta Republika Hrvatska, a korisnik
izvlaštenja Uprava za ceste, odnosno županijska uprava za ceste ne plaća
se naknada u smislu Zakona o izvlaštenju.

Članak 20.

Korisnik izvlaštenja dužan je podnijeti zahtjev za stupanje u posjed
izvlaštene nekretnine županijskom uredu odnosno uredu Grada Zagreba za
imovinskopravne poslove.

Uz zahtjev iz stavka 1. ovoga članka korisnik izvlaštenja dužan je podnijeti
dokaz da je prijašnjem vlasniku isplaćena naknada sukladno odredbi stavka
1. članka 33. i članka 35. Zakona o izvlaštenju, odnosno dokaz da je prijašnji
vlasnik odbio primiti naknadu.

Iznimno od odredbe stavka 2. ovoga članka u slučaju izvlaštenja stambene
ili poslovne zgrade radi građenja javne ceste korisnik izvlaštenja dužan
je uz zahtjev podnijeti dokaz da se prijašnjem vlasniku daje u vlasništvo
druga odgovarajuća nekretnina iste namjene ili vrijednosti.

O stupanju u posjed izvlaštenih nekretnina iz stavka 2. i 3. rješenje
donosi nadležni ured za imovinskopravne poslove.

Žalba protiv rješenja iz stavka 4. ovoga članka ne odgađa provedbu rješenja.

Članak 21.

Ako je korisinik izvlaštenja Uprava za ceste, odnosno županijska uprava
za ceste za šume i šumsko zemljište ne plaća se naknada za prava prenesena
prema odredbama Zakona o šumama.

U slučaju da je korisnik izvlaštenja poljoprivrednog zemljišta Uprava
za ceste, odnosno županijska uprava za ceste ne plaća se naknada za promjenu
namjene poljoprivrednog zemljišta prema Zakonu o poljoprivrednom zemljištu.

O izdvajanju šume i šumskog zemljišta iz šumsko-gospodarskog područja
te promjeni namjene poljoprivrednog zemljišta rješava nadležna županijska
uprava, odnosno uprava Grada Zagreba za imovinskopravne poslove u postupku
izvlaštenja radi građenja i održavanja javne ceste.

III. MJERE ZA ZAŠTITU JAVNIH CESTA I PROMETA

Članak 22.

Prijevoz vozilima koja prazna ili zajedno s teretom imaju masu ili osovinski
pritisak veći od dopuštenog ili dimenzije veće od propisanih, smatra se
izvanrednim prijevozom.

Prijevoz vozilima iz stavka 1. ovoga članka može se obaviti samo na
temelju dozvole za izvanredni prijevoz, ako stanje javne ceste i prometa
na njoj to dozvoljava.

Dozvola za izvanredni prijevoz može se izdati samo za prijevoz nedjeljivog
tereta, ako se ovaj prijevoz ne može obaviti drugim prijevoznim sredstvima.

Uvjeti i način na koji se izvanredni prijevoz može obaviti utvrđuju
se u dozvoli za izvanredni prijevoz.

Dozvolu za izvanredni prijevoz na javnoj cesti izdaje Uprava za ceste,
odnosno županijska uprava za ceste, na čijem području započinje prijevoz,
ako posebnim propisom nije drukčije određeno.

Način i uvjete obavljanja izvanrednog prijevoza, postupak izdavanja
dozvole, način nadzora osovinskog pritiska, ukupne dozvoljene mase i dimenzije
vozila na javnim cestama propisuje ministar.

Članak 23.

Troškove izvanrednog prijavoza kao što su: trošak izdavanja dozvole
za izvanredni prijevoz, trošak poduzimanja posebnih mjera osiguranja za
izvanredni prijevoz (podupiranje mostova, ojačanje objekata, pratnja i
dr.) i naknadu za izvanredni prijevoz snosi podnositelj zahtjeva.

Visinu i način plaćanja troškova iz stavka 1. ovoga članka utvrđuje
Uprava za ceste, odnosno županijska uprava za ceste.

Članak 24.

Kontrolu osovinskog pritiska, ukupne dozvoljene mase i dimenzije vozila
na javnim cestama obavlja Uprava za ceste, odnosno županijska uprava za
ceste, u suradnji s Ministarstvom unutarnjih poslova.

Članak 25.

Pravne ili fizičke osobe u obavljanju čije djelatnosti dolazi do prekomjerne
uporabe javne ceste dužne su platiti naknadu za prekomjernu uporabu javne
ceste.

Mjerila za utvrđivanje prekomjerne uporabe javne ceste propisuje ministar
na prijedlog Uprave za ceste.

Prilikom utvrđivanja mjerila za prekomjernu uporabu javne ceste mora
se voditi računa o djelatnosti i učestalosti prijevoza vozilima određene
pravne ili fizičke osobe i opterećenju javne ceste.

Članak 26.

Priključkom i prilazom na javnu cestu, u smislu ovoga Zakona, smatra
se spoj javne ceste i svih površina s kojih se vozila izravno uključuju
u promet na javnu cestu.

Raskrižje javnih cesta međusobno ne smatra se, u smislu ovoga Zakona,
priključkom i prilazom na javnu cestu.

Priključak i prilaz na javnu cestu smije se izvesti samo na temelju
odobrenja Uprave za ceste, odnosno županijske uprave za ceste.

Uvjete za projektiranje i izgradnju priključaka i prilaza iz stavka
1. ovoga članka propisuje ministar na prijedlog Uprave za ceste.

Članak 27.

Uvjete za utvrđivanje lokacije i uvjete za projektiranje i uređenje
autobusnih stajališta propisuje ministar.

Članak 28.

Ako se izdaje lokacijska dozvola za građenje objekata i instalacija
na javnoj cesti ili unutar zaštitnog pojasa javne ceste, prethodno se mora
zatražiti uvjete Uprave za ceste kada se radi o državnoj cesti, odnosno
županijske uprave za ceste ako se radi o županijskoj, odnosno lokalnoj
cesti.

Zaštitni pojas u smislu stavka 1. ovoga članka mjeri se od vanjskog
ruba zemljišnog pojasa tako, da je u pravilu širok sa svake strane:

- autoceste 40 m,

- ostale državne ceste 25 m,

- županijske ceste 15 m,

- lokalne ceste 10 m.

Članak 29.

U blizini raskrižja dviju javnih cesta u razini, ili križanja javne
ceste sa željezničkom prugom u razini ili na unutarnjim stranama cestovnog
zavoja, ne smije se saditi drveće, grmlje ili visoke poljske kulture, postavljati
naprave, ograde ili druge predmete koji onemogućavaju pregledanost na javnoj
cesti.

Vlasnici, odnosno korisnici ili posjednici zemljišta dužni su, na zahtjev
Uprave za ceste, odnosno županijske uprave za ceste, ukloniti drveće, grmlje,
visoke poljske kulture, naprave, ograde i druge predmete radi osiguranja
preglednosti na javnoj cesti.

Ako vlasnik, odnosno korisnik ili posjednik zemljišta ne postupi sukladno
odredbi stavka 2. ovoga članka, Uprava za ceste odnosno županijska uprava
za ceste osigurat će izvođenje tih radova na teret vlasnika, korisnika
ili posjednika zemljišta.

Članak 30.

Zabranjeno je poduzimati bilo kakve radove ili radnje na javnoj cesti
i njenom zemljišnom pojasu odnosno zaštitnom pojasu bez suglasnosti Uprave
za ceste, odnosno županijske uprave za ceste ako bi ti radovi ili radnje
mogle oštetiti javnu cestu, kao i ugrožavati ili ometati promet na njoj.

Ako se na javnoj cesti izvode ili izvedu radovi ili radnje koji mogu
oštetiti javnu cestu ili ugroziti sigurnost prometa na njoj, Uprava za
ceste, odnosno županijska uprava za ceste dužna je poduzeti sve mjere za
otklanjanje opasnosti za oštećenje ceste i sigurnosti prometa na njoj.

U slučajevima iz stavka 2. ovoga članka Uprava za ceste, odnosno županijska
uprava za ceste ovlaštena je obustaviti radove ili radnje iz stavka 2.
ovoga članka i naložiti plaćanje troškova.

Troškove poduzimanja mjera iz stavka 2. ovoga članka snosi izvođač radova,
odnosno naručitelj radova, odnosno osobe koje izvode radnje na javnoj cesti.

Sportske priredbe i druge manifestacije na javnim cestama mogu se održavati
pod uvjetima i na način utvrđen posebnim zakonom.

Članak 31.

Uklanjanje oštećenih i napuštenih vozila te drugih stvari sa javne ceste
na sigurno mjesto, obavješćivanje javnosti o stanju i prohodnosti javnih
ceste te o izvanrednim događajima i meteorološkim uvjetima značajnim za
odvijanje prometa na njima, dužna je osigurati Uprava za ceste za državne
ceste odnosno županijska uprava za županijske i lokalne ceste.

Obavljanje pojedinih poslova iz stavka 1. ovoga članka uprave mogu posebnim
ugovorom povjeriti drugim pravnim osobama.

Ugovorom iz stavka 2. ovoga članka utvrđuju se uvjeti i načini obavljanja
povjerenih poslova.

Članak 32.

Uprava za ceste, odnosno županijska uprava za ceste ovlaštena je u opravdanim
slučajevima zatvoriti javnu cestu za promet.

Što se smatra opravdanim slučajem i postupak zatvaranja javne ceste
propisuje ministar.

Članak 33.

Prometna signalizacija i oprema postavlja se na javnoj cesti na temelju
prometnog projekta.

Za ceste koje su izgrađene do stupanja na snagu ovoga Zakona, a nemaju
prometni projekt mjerodavno je postojeće stanje prometne signalizacije
i opreme.

Uprava za ceste uz prethodnu suglasnost ministra, odnosno županijska
uprava za ceste uz prethodnu suglasnost nadležnog županijskog ureda ovlaštena
je izmijeniti prometni projekt iz stavka 1., odnosno postojeće stanje iz
stavka 2. ovoga članka.

Za svaki zahvat na javnoj cesti mora se postaviti odgovarajuća prometna
signalizacija i oprema.

Članak 34.

Protiv akta iz članka 22., 26., 29. i 30. ovoga Zakona može se izjaviti
žalba Ministarstvu u roku od 8 dana od dana dostave stranki.

IV. KONCESIJE

Članak 35.

Koncesijom se stječe pravo gospodarskog korištenja javne ceste, građenja
i održavanja javne ceste, odnosno gospodarenje autocestama i cestovnim
objektima (most, tunel, vijadukt i sl.) te pratećih objekata (hoteli, benzinske
postaje, parkirališta, ugostiteljski i trgovački objekti i dr.) na cestovnom
zemljištu.

Članak 36.

Zastupnički dom Sabora Republike Hrvatske donosi odluku o koncesiji
za državne ceste, ako se koncesija daje na vrijeme od 33 godine i dulje,
a Vlada ako se koncesija dodjeljuje na vrijeme do 33 godine.

Županijska skupština na prijedlog županijskog poglavarstva donosi odluku
o koncesiji za županijske i lokalne ceste.

Članak 37.

Odluka o koncesiji donosi se na temelju provedenoga javnog natječaja.

Natječaj iz stavka 1. ovoga članka priprema i provodi:

- za državne ceste Ministarstvo,

- za županijske i lokalne ceste nadležni županijski ured.

Davatelj koncesije natječajem utvrđuje uvjete, pogodnosti i jamstva
za dodjelu i ostvarenje koncesije.

Postupak provođenja natječaja propisuje ministar.

Stručne poslove u svezi s pripremom odluke o koncesiji za državne ceste
obavlja Uprava za ceste, a za županijske i lokalne ceste županijska uprava
za ceste.

Članak 38.

Odlukom o koncesiji određuje se osobito:

- predmet, odnosno sadržaj koncesije,

- podnositelj ponude i njegova sposobnost ostvarivanja koncesije,

- vrijeme trajanja koncesije,

- mjerila za utvrđivanje visine cestarine,

- mjerila i visina naknade za koncesiju,

- pogodnosti ponude glede sredstava, opreme i zaposlenika,

- mjere očuvanja i zaštite okoliša,

- osnove financiranja,

- način i razlozi prestanka koncesije.

Članak 39.

Na temelju odluke iz članka 38. ovoga Zakona, ugovor o koncesiji s podnositeljem
ponude za državne ceste sklapa ministar, a za županijske i lokalne ceste
župan.

Ugovorom o koncesiji obvezno se utvrđuju: bliže namjene za koje se daje
koncesija, posebni uvjeti kojima tijekom korištenja koncesije mora udovoljavati
korisnik koncesije, visina naknade za koncesiju, uvjeti i način plaćanja
naknade, jamstva korisnika koncesije, druga prava, obveze i odgovornost
korisnika i davatelja koncesije, način razrješenja odnosa u slučaju prestanka
koncesije prije isteka roka na koji se koncesija daje, postupak i uvjeti
preuzimanja javne ceste nakon isteka koncesije.

Izvršavanje ugovora o koncesiji za državne ceste nadzire Ministarstvo,
a za županijske i lokalne ceste nadležni županijski ured, koji su dužni
jednom godišnje izvijestiti donositelja odluke o koncesiji o izvršavanju
toga ugovora.

Članak 40.

Odluke o koncesiji i ugovori o koncesiji na javnim cestama upisuju se
u posebni upisnik koji vodi Ministarstvo. Način vođenja upisnika propisuje
ministar.

Članak 41.

Korisnik koncesije ovlašten je donositi akte iz članka 22., 26., 29.
i 30. ovoga Zakona u svezi s javnom cestom za koju je dobio koncesiju.

Članak 42.

Vlada može osnovati trgovačko društvo u vlasništvu Republike Hrvatske,
na prijedlog Ministarstva, radi građenja i gospodarenja autocestom, pojedinom
dionicom autoceste odnosno objektom s naplatom.

Građenje i gospodarenje autocestom, pojedinom dionicom autoceste odnosno
objektom s naplatom trgovačko društvo iz stavka 1. ovoga članka obavlja
na temelju koncesije.

Odluka o koncesiji iz stavka 2. ovoga članka donosi se na temelju studije
o isplativosti.

Na postupak donošenja odluke o koncesiji ne primjenjuju se odredbe članka
37. ovoga Zakona.

Članak 43.

Trgovačko društvo osnovano prema članku 42. ovoga Zakona ima pravo obavljati
poslove gospodarenja autocestama i objektima s naplatom u odnosu na objekte
za koje mu je dana koncesija.

V. UPRAVLJANJE JAVNIM
CESTAMA

***1. Uprava za ceste***

Članak 44.

Ovim se Zakonom osniva pravna osoba čija je tvrtka: Hrvatska uprava
za ceste - pravna osoba za upravljanje državnim cestama.

Skraćeni naziv tvrtke glasi: Hrvatska uprava za ceste.

Sjedište Hrvatske uprave za ceste (Uprava za ceste) je u Zagrebu.

Na Upravu za ceste, ako ovim Zakonom nije drukčije određeno, primjenjuju
se propisi koji vrijede za ustanovu.

Članak 45.

Prava koja ima Republika Hrvatska kao osnivač Uprave za ceste ostvaruje
Vlada, ako ovim Zakonom nije drukčije određeno.

Članak 46.

Djelatnost Uprave za ceste obuhvaća:

- poslove građenja određene člankom 11. ovoga Zakona,

- poslove održavanja određene člankom 14. ovoga Zakona,

- poslove gospodarenja autocestama određene člankom 17. ovoga Zakona.

Djelatnosti iz stavka 1. ovoga članka ne obavljaju se radi stjecanja
dobiti, osim ako zakonom nije drukčije određeno.

U okviru djelatnosti iz stavka 1. ovoga članka Uprava za ceste obavlja
poslove osiguranja tehničko-tehnološkog jedinstva sustava javnih cesta
kroz provedbu Strategije i poslove zaštite okoliša od utjecaja prometa
na državnim cestama.

Članak 47.

Tijela Uprave za ceste jesu:

- Upravno vijeće,

- ravnatelj,

- Stručno vijeće.

Članak 48.

Upravom za ceste upravlja Upravno vijeće.

Upravno vijeće ima sedam članova, koje imenuje i razrješuje Vlada na
prijedlog ministra.

Mandat članova Upravnog vijeća traje četiri godine.

Članom Upravnog vijeća ne može biti osoba koja je u poslovnom odnosu
s Upravom za ceste.

Upravno vijeće ima predsjednika, kojeg biraju članovi toga vijeća.

Upravno vijeće donosi odluke većinom glasova svih članova vijeća.

Nadležnost Upravnog vijeća utvrđuje se zakonom, drugim propisima i Statutom
Uprave za ceste.

Članak 49.

Voditelj Uprave za ceste je ravnatelj.

Ravnatelja imenuje i razrješuje Vlada ne prijedlog ministra.

Ravnatelj se imenuje na vrijeme od četiri godine.

Ravnatelj je odgovoran za zakonitost rada Uprave za ceste.

Ravnatelj je za svoj rad odgovoran Vladi i ministru.

Prava i dužnosti ravnatelja utvrđuju se zakonom i Statutom Uprave za
ceste.

Članak 50.

Sastav, osnivanje i poslovi Stručnog vijeća utvrđuju se Statutom Uprave
za ceste.

Članak 51.

Uprava za ceste ima Središnji ured i tri podružnice: Podružnicu za održavanje
državnih cesta, Podružnicu za građenje državnih cesta i Podružnicu za autoceste.

Središnji ured osigurava cjelovitost cestovnog sustava, usklađuje planove,
financiranje, održavanje, zaštitu i građenje javnih cesta te gospodarenje
autocestama.

Podružnice iz stavka 1. ovoga članka obavljaju djelatnosti održavanja
i građenja državnih cesta i gospodarenja autocestama utvrđene ovim Zakonom.

U Podružnici za autoceste ustrojavaju se tehničke jedinice za održavanje
i naplatu cestarine za prometne cjeline pojedinih izgrađenih autocesta
i objekata s naplatom cestarine.

Članak 52.

Imovinu Uprave za ceste čini imovina i imovinska prava koja joj pripadaju
na temelju akta o podjeli imovine javnog poduzeća "Hrvatske ceste" - poduzeća
za održavanje, zaštitu, rekonstrukciju i izgradnju cesta u Hrvatskoj (u
daljnjem tekstu: javno poduzeće).

Uprava za ceste za svoje obveze odgovara cijelom svojom imovinom.

Republika Hrvatska solidarno i neograničeno odgovara za obveze Uprave
za ceste.

Dobit koju ostvari Uprava za ceste uložit će se u građenje i održavanje
državnih cesta.

Članak 53.

Statut Uprave za ceste donosi Upravno vijeće uz suglasnost ministra.

Statutom Uprave za ceste se uređuju:

- unutarnji ustroj,

- ovlasti i način odlučivanja pojedinih tijela,

- sastav, osnivanje i poslovi Stručnog vijeća,

- tijela podružnica i njihove ovlasti u upravljanju i vođenju poslova
podružnica,

- način i uvjeti raspolaganja sredstvima,

- način ostvarivanja javnosti rada,

- ostala pitanja u skladu s odredbama ovoga Zakona i drugih propisa.

Članak 54.

Potankosti unutarnje ustrojbe i raspodjela poslova uređuju se Pravilnikom
o unutarnjem ustroju, kojeg donosi Upravno vijeće uz suglasnost Ministarstva.

***2. Županijska uprava za ceste***

Članak 55.

Za obavljanje djelatnosti kojima se osigurava upravljanje županijskim
i lokalnim cestama županija osniva pravnu osobu (u daljnjem tekstu: županijska
uprava za ceste).

Na županijsku upravu za ceste primjenjuju se propisi o ustanovama ako
ovim Zakonom nije drukčije određeno.

Županijska uprava za ceste obavlja djelatnosti građenja i održavanja
županijskih i lokalnih cesta koje su ovim Zakonom propisane za javne ceste.

Imovinu županijskih uprava za ceste čini imovina i imovinska prava koja
im pripadaju na temelju akta o podjeli imovine javnog poduzeća.

Članak 56.

Odlukom o osnivanju županijske uprave za ceste mora se ustrojiti organizacijska
jedinica za obavljanje poslova vezanih za održavanje i zaštitu te jedinica
za obavljanje poslova vezanih za građenje i održavanje županijskih i lokalnih
cesta.

Članak 57.

Županijskom upravom za ceste upravlja ravnatelj, kojeg imenuje i razrješava
županijska skupština na prijedlog župana.

***3. Zajednička odredba***

Članak 58.

Uprava za ceste, županijske uprave za ceste i korisnici koncesija javnih
cesta dužni su na temelju ovoga Zakona i drugih propisa:

- osigurati neometan i siguran promet na javnim cestama,

- obavješćivanje javnosti o stanju na javnoj cesti i načinu odvijanja
prometa,

- poduzimati mjere za očuvanje i zaštitu okoliša.

VI. FINANCIRANJE JAVNIH CESTA

Članak 59.

Izvori sredstava za financiranje javnih cesta jesu:

1. godišnja naknada za uporabu javnih cesta što se plaća pri registraciji
motornih i priključnih vozila,

2. cestarina za uporabu autoceste i objekta s naplatom (most, tunel,
vijadukt i sl.),

3. naknada za uporabu javnih cesta motornim i priključnim vozilima registriranim
izvan Republike Hrvatske,

4. naknada za izvanredni prijevoz,

5. naknada za prekomjernu uporabu javne ceste,

6. naknada za korištenje cestovnog zemljišta,

7. naknada za obavljanje pratećih djelatnosti,

8. naknada za koncesije,

9. sredstva državnog proračuna i proračuna županije,

10. ostali izvori.

Članak 60.

Sredstva iz članka 59. točke 1. ovoga Zakona uplaćuju se na račun županijske
uprave za ceste i koriste se za županijske i lokalne ceste na području
županije u kojoj su ostvarena.

Sredstva iz članka 59. točke 2. i 3. ovoga Zakona uplaćuju se u državni
proračun.

Sredstva iz članka 59. točke 4. i 5. ovoga Zakona uplaćuju se na račun
Uprave za ceste, odnosno županijske uprave za ceste koja je izdala dozvolu
za izvanredni prijevoz, odnosno rješenje o prekomjernoj uporabi javne ceste.

Sredstva iz članka 59. točke 6. i 7. ovoga Zakona uplaćuju se na račun
Uprave za ceste, odnosno županijske uprave za ceste koja je s korisnikom
sklopila ugovor o korištenju cestovnog zemljišta, odnosno ugovor o obavljanju
pratećih djelatnosti.

Sredstva iz članka 59. točke 8. ovoga Zakona prihod su državnog, odnosno
županijskog proračuna.

Članak 61.

Visinu naknade iz članka 59. točke 1. ovoga Zakona utvrđuje županijska
skupština uz suglasnost Ministarstva.

Visinu naknade iz članka 59. točke 2. ovoga Zakona utvrđuje ministar
osim u slučaju kada je na to ovlašten korisnik koncesije prema članku 39.
ovoga Zakona.

Visina naknade iz članka 59. točke 3. ovoga Zakona utvrđuje se sukladno
posebnim propisima.

Mjerila za izračun naknada iz članka 59. točke 4., 5., 6. i 7. ovoga
Zakona propisuje ministar na prijedlog Uprave za ceste.

Visinu naknade iz članka 59. točke 8. ovoga Zakona utvrđuje davatelj
koncesije.

Članak 62.

Naknada iz članka 59. točke 1. ovoga Zakona ne plaća se za putničke
automobile osoba s 80% ili više postotaka tjelesnog oštećenja, odnosno
osoba kod kojih postoji tjelesno oštećenje koje ima za posljedicu nesposobnost
nogu 60% ili više postotaka.

Naknada iz članka 59. točke 2. ne plaća se za vozila iz stavka 1. ovoga
članka i za vozila s pravom prednosti prolaska prema Zakonu o sigurnosti
prometa na cestama.

Članak 63.

Sredstva, koja se Upravi za ceste osiguravaju u državnom proračunu,
utvrđuju se na temelju programa iz članka 9. ovoga Zakona.

Sredstva, koja se županiji osiguravaju u državnom proračunu, utvrđuju
se u skladu s programom iz članka 9. ovoga Zakona, a prema sljedećim mjerilima:

- ukupnoj duljini i prometnom opterećenju županijskih i lokalnih cesta
kojom županija gospodari,

- potrebama redovnog i izvanrednog održavanja prema propisu iz članka
10. stavka 3. ovoga Zakona.

Članak 64.

Ovlašćuje se ministar da propiše uvjete i način korištenja cestovnog
zemljišta, uvjete i postupak povjeravanja te prava i obveze u svezi s obavljanjem
pratećih djelatnosti (ugostiteljstvo, trgovina, benzinske postaje, servisi,
reklamni panoi i dr.) na cestovnom zemljištu.

VII. NADZOR I INSPEKCIJA
JAVNIH CESTA

Članak 65.

Upravni nadzor nad provedbom ovoga Zakona i propisa donijetih na temelju
njega obavlja Ministarstvo.

Članak 66.

Inspekcijske poslove obavlja Inspekcija za ceste sukladno posebnom zakonu.

VIII. KAZNENE ODREDBE

Članak 67.

Novčanom kaznom od 20.000 do 50.000 kuna kaznit će se za prekršaj Uprava
za ceste, odnosno županijska uprava za ceste:

1. ako ne poduzme mjere za otklanjanje opasnosti na javnoj cesti i mjere
za siguran promet (članak 30. stavak 2.),

2. ako ne osigura uklanjanje oštećenih i napuštenih vozila i drugih
stvari s javne ceste (članak 31.),

3. ako ne obavijesti javnost o stanju i prohodnosti javnih cesta i meteorološkim
uvjetima (članak 31.),

Za prekršaj iz stavka 1. ovoga članka kaznit će se i odgovorna osoba
u Upravi za ceste, odnosno županijskoj upravi za ceste novčanom kaznom
od 5.000 do 20.000 kuna.

Članak 68.

Novčanom kaznom od 50.000 do 250.000 kuna kaznit će se za prekršaj pravna
ili fizička osoba:

1. ako obavi izvanredni prijevoz bez dozvole (članak 22. stavak 2.),

2. ako izvede priključak i prilaz na javnu cestu bez odobrenja (članak
26. stavak 3.),

3. ako radnjama onemogući preglednost na javnoj cesti, odnosno u blizini
raskrižja dviju cesta ili križanja ceste sa željezničkom prugom u razini
(članak 29. stavak 1.),

4. ako ne postupi u skladu sa zahtjevom Uprave za ceste, odnosno županijske
uprave za ceste (članak 29. stavak 2.),

5. ako obavlja radove ili radnje na javnoj cesti i njezinom zemljišnom
pojasu bez suglasnosti (članak 30. stavak 1.),

6. ako ne prekine radove ili radnje na javnoj cesti (članak 30. stavak
3.).

Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 10.000 do 50.000 kuna.

IX. PRIJELAZNE I ZAKLJUČNE ODREDBE

Članak 69.

Javno poduzeće dužno je u roku od 30 dana od dana stupanja na snagu
ovoga Zakona popisati svoju imovinu, prava i obveze, sa stanjem na dan
stupanja na snagu ovoga Zakona te sastaviti bilancu sukladno posebnim popisima.

Članak 70.

Pravni sljednici javnog poduzeća su Uprava za ceste, županijske uprave
za ceste i društva kapitala koja prema odredbama ovoga Zakona osniva županija.

Imovina, prava i obveze javnog poduzeća postaje imovina njegovih pravnih
sljednika.

Podjelu imovine, prava i obveza posebnim aktom utvrđuje ministar na
način da sredstva i oprema koju koriste tehničke ispostave javnog poduzeća
postaje imovina društva kapitala koje osniva županija na čijem je području
sjedište tih tehničkih ispostava, a preostala imovina, prava i obveze postaje
imovina, prava i obveze Uprave za ceste i županijskih uprava za ceste.

Iznimno od odredbe stavka 3. ovoga članka sredstva i oprema Tehničke
ispostave Autocesta i Tehničke ispostave "Krčki most" postaju imovinom
Uprave za ceste.

Obvezuje se ministar da akt o podjeli iz stavka 3. ovoga članka donese
u roku od 60 dana od dana stupanja na snagu ovoga Zakona.

Članak 71.

Zaposlenici javnog poduzeća postaju zaposlenici njegovih pravnih sljednika.

Aktom o podjeli iz članka 70. stavka 3. ovoga Zakona ministar će odrediti
i način preuzimanja zaposlenika.

Donošenjem akta o podjeli iz članka 70. stavka 3. ovoga Zakona imovina,
prava i obveze prenose se na Upravu za ceste i županije do osnivanja županijskih
uprava za ceste i društava kapitala.

Članak 72.

Uprava za ceste i županijske uprave za ceste dužne su započeti radom
1. travnja 1997.

Statut Uprave za ceste donijet će se do 30. travnja 1997.

Do imenovanja ravnatelja Uprave za ceste poslove ravnatelja obavljat
će osoba koju imenuje ministar.

Osoba iz stavka 3. ovoga članka dužna je poduzeti sve radnje radi upisa
Uprave za ceste u sudski registar, kao i za brisanje javnog poduzeća iz
sudskog registra sa danom donošenja akta o podjeli iz članka 70. stavka
3. ovoga Zakona.

Članak 73.

Županija je dužna donijeti odluku o osnivanju županijske uprave za ceste
odnosno društva kapitala u roku od trideset dana od dana donošenja akta
o podjeli iz članka 70. stavka 3. ovoga Zakona.

Ako u roku iz stavka 1. ovoga članka županija ne osnuje županijsku upravu
za ceste, odluku o osnivanju županijske uprave za ceste donosi Uprava za
ceste.

Donošenjem odluke iz stavka 2. ovoga članka osnivačka prava prenose
se na županiju.

Članak 74.

Društva kapitala osnovana prema odredbi članka 70. stavka 3. ovoga Zakona
privatizirati će se prema odredbama Zakona o privatizaciji ("Narodne novine"
br. 21/96).

Odluku o privatizaciji županijska skupština dužna je donijeti do 30.
lipnja 1997.

Članak 75.

Iznimno od odredaba članka 18. ovoga Zakona, radove održavanja javnih
cesta u razdoblju do 31. prosinca 1997., izvoditi će društva kapitala koja
osniva županija prema članku 70. stavku 3. ovoga Zakona, a na temelju ugovora
sklopljenih s Upravom za ceste, odnosno županijskom upravom za ceste.

Radovi održavanja javnih cesta, koje ne mogu izvesti društva kapitala
iz članka 73. ovoga Zakona, ustupat će se u skladu sa člankom 18. ovoga
Zakona.

Članak 76.

Način otplate inozemnih kredita javnog poduzeća i kamata po tim kreditima,
te pitanje danih jamstava koja su dale inozemne banke na temelju zaduženja
javnog poduzeća propisat će se posebnim zakonom.

Članak 77.

Obvezuje se ministar da u roku od 60 dana od dana stupanja na snagu
ovoga Zakona donese propise na donošenje kojih je ovlašten pojedinim odredbama
ovoga Zakona.

Do donošenja propisa iz stavka 1. ovoga članka ostaju na snazi:

1. Pravilnik o održavanju i zaštiti javnih cesta ("Narodne novine",
br. 14/91.),

2. Pravilnik o izdavanju dozvole za izvanredni prijevoz na javnim cestama
("Narodne novine", br. 104/93.)

3. Pravilnik o minimalnim uvjetima za projektiranje i izgradnju priključka
i prilaza na javnu cestu ("Narodne novine" br. 34/92.)

4. Pravilnik za utvrđivanje lokacije i minimalnih uvjeta za projektiranje
i uređenje autobusnih stajališta na javnim cestama ("Narodne novine", br.
36/91.).

Do donošenja propisa iz članka 5. ovoga Zakona ostaju na snazi Odluka
o razvrstavanju magistralnih cesta ("Narodne novine", br. 50/91.) i Odluka
o razvrstavanju cesta u regionalne i lokalne ceste "Narodne novine", br.
46/91.).

Pravilnik o stručnoj spremi i o legitimaciji republičkog inspektora
cestovnog prometa i cesta ("Narodne novine", br. 3/91.) ostaje na snazi
do donošenja posebnog zakona.

Članak 78.

Postupci započeti prema odredbama Zakona o cestama ("Narodne novine",
br. 42/90., 34/91., 56/91. - pročišćeni tekst, 61/91., 26/93., 109/93.,
29/94., 52/94. i 48/96.), dovršit će se prema odredbama ovoga Zakona.

Postupci utvrđivanja interesa Republike Hrvatske za građenje i održavanje
javnih cesta, započeti do stupanja na snagu ovoga Zakona, obustavljaju
se.

Članak 79.

Javne ceste upisuju se u zemljišne knjige sukladno propisima koji uređuju
zemljišne knjige.

Uprava za ceste i županijske uprave za ceste ustrojit će svoje baze
podataka o javnim cestama i osigurati izradbu karata s ucrtanim javnim
cestama u odgovarajućem mjerilu u roku od tri godine od dana stupanja na
snagu ovoga Zakona.

Članak 80.

Danom stupanja na snagu ovoga Zakona prestaje važiti Zakon o javnim
cestama ("Narodne novine", br. 42/90., 34/91., 56/91. - pročišćeni tekst.
61/91., 26/93., 109/93., 29/94., 52/94. i 48/96.), osim odredaba koje se
odnose na inspekcijski nadzor koje ostaju na snazi do donošenja posebnog
zakona.

Članak 81.

Ovaj Zakon stupa na snagu osmoga dana od dana objave u "Narodnim novinama".

Klasa: 340-01/96-03/02

Zagreb, 14. studenoga 1996.

ZASTUPNIČKI DOM SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić**, v. r.

Zakon, NN 100/1996-1962